এ বিষয়ে একটি হিসাব তুলে ধরে এনবিআর বলছে, ধরা যাক-১৯৯১ সালের ভ্যাট আইন অনুযায়ী এক ইউনিটের বিদ্যুতের গ্রাহক পর্যায়ে মূসক ব্যতীত বিক্রয়মূল্য ৯ টাকা হলে, বিতরণ পর্যায়ে প্রযোজ্য ৫ শতাংশ হারে মূসকের পরিমাণ হয় ৪৫ পয়সা। ফলে গ্রাহকের বর্তমানে পরিশোধিত মোট মূল্য ৯ দশমিক ৪৫ টাকা। নতুন আইনে যদি গ্রাহকের পরিশোধিত বিদ্যুতের মূল্য অভিন্ন রাখা হয়, সেক্ষেত্রে পরিশোধিত মোট মূল্য ৯ দশমিক ৪৫ টাকায় অন্তর্ভূক্ত মূসকের পরিমাণ ১ দশমিক ২৩ টাকা (১৫ শতাংশ ধরে)। বিদ্যুৎ উৎপাদনের সময় ক্রয়কৃত উপকরণের ক্রয়মূল্য বা উৎপাদন মূল্য বাস্তবিক অর্থে ৯ টাকার চেয়ে বেশি বিধায়, বিদ্যুৎ বিতরণ কর্তৃপক্ষ কর্তৃক বিদ্যুৎ ক্রয়কালে পরিশোধিত মূসকের পরিমাণও বেশি। পরিশোধিত মূসক (উপকরণ কর) গ্রাহক হতে সংগৃহীত মূসক (উৎপাদন কর) অর্থাৎ ১ দশমিক ২৩ টাকার চেয়ে বেশি হলে বিতরণকারী কর্তৃপক্ষ উক্ত মূসকের অর্থ রিফান্ড হিসেবে ফেরত পাবে। একইভাবে উপকরণ আমদানি পর্যায়ে পরিশোধিত মূসক যদি উৎপাদন ও বিতরণ পর্যায়ে প্রদেয় মোট মূসক অপেক্ষা বেশি হয়, সেক্ষেত্রে বিদ্যুৎ বিভাগকে অতিরিক্ত কোন মূসক পরিশোধ নাও করতে হতে পারে।